Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 398/14/6606	Lučenec, 10.11.2014
EEČ : 2-47-168-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
hoci bol právoplatným rozsudkom Okresného súdu v Lučenci č.k. 9C 105/2010 zo dňa 25.06.2010 zaviazaný platiť príspevok na výživu rozvedenej manželky sumou 70,- € mesačne počnúc dňom 12.07.2010 k rukám XXXXX,  nar. XXXXX vždy mesačne predom do 20-teho dňa toho ktorého mesiaca, takto uloženú povinnosť  riadne, pravidelne a v plnej výške neplnil v Lučenci a inde a za obdobie od 01.04.2013 doposiaľ XXXXX dlhoval sumu 1 330,- €

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Lučenci vedené trestné stíhanie pre prečin zanedbania povinnej výživy podľa  § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku s poukazom na ustanovenie § 86 odsek 1 písm. a) Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinený  XXXXX vo svojej výpovedi uviedol, že si je vedomý vyživovacej povinnosti voči svojej bývalej manželke vo výške 70,- € mesačne ako aj toho, že túto sumu XXXXX nezasielal. Vypovedal, že dňa 06.10.2014 prostredníctvom svojho otca XXXXX zaslal poškodenej sumu  1 200,- €, ktorých prevzatie potvrdila podpisom. Z vyšetrovacieho spisu vyplýva, že zvyšok dlžnej sumy a to 140,- € obvinený zaslal poškodenej poštovým poukazom dňa 15.10.2014.
	Svedkyňa - poškodená XXXXX potvrdila, že dňa 06.10.2014 jej bývalý svokor XXXXX v mene obvineného odovzdal do rúk sumu 1 200,- € a následne jej obvinený dňa 15.10.2014 poštou zaslal zvyšnú časť výživného a to 140,- €. Dodala, že ku dňu konania výsluchu t.j. 22.10.2014 jej obvinený vyrovnal všetko dlžné výživné vrátane bežného výživného za október 2014 a tiež má predplatených 10,- € z mesiaca november 2014.
	Skutočnosť, že obvinený poškodenej vyplatil sumu  1 340,- € potvrdzuje aj čestné prehlásenie a fotokópia poštového poukazu na č.l. 40-41 spisu.
Podľa § 86  odsek 1 písmeno a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a) Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka